6. โครงการดำเนินงานในอนาคต

6.1 โครงการขยายร้าน 7-Eleven

บริษัทมีแผนการขยายธุรกิจร้าน 7-Eleven
ในทำเลปกติเพื่อให้ครอบคลุมพื้นที่แหล่งชุมชนทั้งในกรุงเทพฯ และต่างจังหวัด
ซึ่งจะเป็นร้านสาขาบริษัทและร้านค้าแฟรนไชส์ตามความเหมาะสมและภาวะการแข่งขัน
การเปิดร้านใหม่ในทำเลปกติใช้เงินลงทุนประมาณ 2.2 ล้านบาทต่อร้าน
เป็นค่าอุปกรณ์และการตกแต่งร้าน โดยบริษัทไม่มีนโยบายที่จะลงทุนในที่ดินและอาคาร
แต่จะใช้วิธีการเช่าอาคารจากบุคคลภายนอก อายุสัญญาเช่า 3 ปี
และสามารถต่ออายุสัญญาได้ตามเงื่อนไขที่ได้ตกลงกันไว้
บริษัทคาดว่าจะได้รับอัตรากำไรขั้นต้นประมาณร้อยละ 21-22 ของยอดขายระดับร้านค้า

ส่วนการเปิดร้าน 7-Eleven ในสถานีบริการน้ำมัน ปตท.
เพื่อเพิ่มช่องทางการดำเนินธุรกิจร้านค้าสะดวกซื้อตามพฤติกรรมผู้บริโภคที่เปลี่ยนแปลงไปและทำให้บริษัทสามารถขยายกลุ่มลูกค้าไปยังลูกค้าที่เดินทางโดยรถยนต์ส่วนตัว
ร้านในสถานีบริการน้ำมัน ปตท. จะแบ่งเป็น 2 รูปแบบ คือ ร้านสาขาบริษัทและร้านค้าแฟรนไชส์
เช่นเดียวกับร้านในทำเลปกติ โดยการเปิดร้านใหม่ใช้เงินลงทุนประมาณ 2.5 ล้านบาทต่อร้าน
สูงกว่าร้านในทำเลปกติประมาณ 0.3 ล้านบาท เป็นค่าอุปกรณ์และการตกแต่งร้าน
โดยบริษัทไม่มีนโยบายที่จะลงทุนในที่ดินและอาคาร
แต่จะใช้วิธีการเช่าอาคารจากบุคคลภายนอกเช่นเดียวกับสาขาในทำเลปกติ
และคาดว่าจะได้รับอัตรากำไรขั้นต้นในระดับเดียวกันกับร้านในทำเลปกติ

ในรอบปี 2546 บริษัทได้เปิดร้าน 7-Eleven ในทำเลปกติเพิ่มขึ้น 293 ร้าน
และในสถานีบริการน้ำมัน ปตท. เพิ่มขึ้น 62 สาขา และคาดว่าในปี 2547-2548 บริษัทจะเปิดร้าน
7-Eleven เพิ่มขึ้นอีกปีละประมาณ 320 ร้าน แบ่งเป็นร้าน 7-Eleven ในทำเลปกติปีละประมาณ
200-240 ร้านและร้านในสถานีบริการน้ำมัน ปตท. ปีละประมาณ 80-120 ร้าน
ทั้งนี้ขึ้นอยู่กับสภาวะเศรษฐกิจ การแข่งขัน และความต้องการของลูกค้า
บริษัทคาดว่าจะใช้เงินลงทุนในส่วนนี้ปีละประมาณ 900 ล้านบาท

6.2 โครงการปรับปรุงระบบและสภาพร้านเดิม

บริษัทต้องลงทุนเพิ่มเติมในร้านสาขาเดิมที่ได้เปิดดำเนินการมามากกว่า 6 ปี
โดยเป็นการปรับปรุงสภาพร้านและซ่อมแซมอุปกรณ์ให้มีสภาพใหม่พร้อมใช้งานได้อย่างมีประสิทธิภาพเพื่อรักษายอดขายและฐานลูกค้าโดยต้องใช้เงินปรับปรุงระบบและตกแต่งร้านประมาณ
0.6 ล้านบาทต่อร้าน โดยในปี 2547 คาดว่าจะต้องใช้เงินลงทุนประมาณ 150 ล้านบาท

6.3 โครงการติดตั้งระบบบริหารร้านค้า (Store System)

ระบบบริหารร้านค้า (Store System)
เป็นระบบที่สามารถบันทึกข้อมูลการขายรายสินค้าและรายละเอียดการขายอื่นๆ ที่ร้าน 7-Eleven
โดยติดตั้งระบบและอุปกรณ์ Bar Code รวมทั้งระบบประมวลผลที่ร้าน (Store Controller)
ซึ่งถูกเชื่อมกับระบบประมวลผลที่สำนักงานใหญ่
ระบบดังกล่าวช่วยให้บริษัทสามารถวิเคราะห์การขายสินค้าได้อย่างมีประสิทธิภาพมากขึ้น
ส่งผลให้การบริหารสินค้าคงคลังมีประสิทธิภาพมากขึ้น
การคัดเลือกสินค้าเหมาะกับความต้องการของลูกค้า ซึ่งจะส่งผลให้ผลประกอบการของบริษัทดีขึ้น
และจะช่วยให้ยอดขายเฉลี่ยต่อวันต่อสาขาและอัตราการหมุนเวียนของสินค้าคงคลังเฉลี่ยเพิ่มขึ้น
ซึ่งร้าน 7-Eleven ที่เปิดดำเนินการอยู่ในปัจจุบันกว่าร้อยละ 98
ได้รับการติดตั้งระบบบริหารร้านค้าเรียบร้อยแล้ว และร้านสาขาที่เปิดใหม่ในปี 2547 และปีต่อๆ
ไปจะทำการติดตั้งระบบบริหารร้านค้าทันทีที่เปิดร้านใหม่
รวมเงินลงทุนในโครงการระบบบริหารร้านค้าในปี 2547 ประมาณ 160 ล้านบาท

6.4 โครงการศูนย์กระจายสินค้าแห่งใหม่ 

เนื่องจากศูนย์กระจายสินค้าบางบัวทอง (DC บางบัวทอง) ตั้งอยู่ในบริเวณฝั่งตะวันตกของกรุงเทพฯ
สามารถให้บริการร้าน 7-Eleven ได้ประมาณ 2,800 สาขา การขยายตัวของร้าน 7-Eleven
ประมาณปีละ 320 สาขา
จะส่งผลทำให้กำลังการให้บริการของศูนย์กระจายสินค้าบางบัวทองเต็มที่ในช่วงประมาณปี 2548
บริษัทจึงได้มีการวางแผนสร้างศูนย์กระจายสินค้าแห่งใหม่โดยสามารถให้บริการร้าน 7-Eleven
ได้ประมาณ 2,000 สาขา ในบริเวณฝั่งตะวันออกของกรุงเทพฯ
เพื่อรองรับการขยายตัวของจำนวนร้าน 7-Eleven คาดว่าจะเริ่มดำเนินการจัดหาที่ดิน
ก่อสร้างอาคาร และจัดหาอุปกรณ์ภายในปี 2547 โดยใช้เงินลงทุนรวมประมาณ 835 ล้านบาท

6.5 โครงการปรับปรุงระบบการคัดเลือกสินค้าที่ร้าน

เพื่อเพิ่มประสิทธิภาพการทำงานของร้าน บริษัทจึงได้ศึกษาความเป็นไปได้ของโครงการติดตั้ง
Graphic Ordering Terminal (GOT) และโครงการ Store Assortment โดยในระบบ
GOT
จะติดตั้งอุปกรณ์เพื่อให้พนักงานร้านสามารถใช้ข้อมูลในการวิเคราะห์ก่อนการสั่งสินค้าทำให้สั่งสินค้าได้แม่นยำขึ้น
ขณะที่ระบบ Store Assortment
จะช่วยให้ร้านสามารถบริหารการขายสินค้าให้ตรงกับความต้องการของลูกค้าและจัดเรียงสินค้าได้ดีขึ้น
คาดว่าจะต้องใช้เงินลงทุนประมาณ 165 ล้านบาท
ขณะนี้กำลังศึกษาและออกแบบระบบในรายละเอียด และคาดว่าจะติดตั้งระบบได้ในปี 2547

6.6 โครงการขยายสาขาห้างโลตัส

ในปี 2547 SLS มีแผนจะเปิดสาขาของห้างโลตัสประมาณ 4-5 สาขา ในเขต 2 เมือง 7 มณฑล
โดย SLS มีนโยบายที่จะใช้การเช่าอาคารแทนการสร้าง
หรืออาจชักชวนบริษัทอสังหาริมทรัพย์ในท้องถิ่นเข้ามาร่วมลงทุนเพื่อเป็นการลดภาระเงินลงทุนที่ต้องใช้ในการเปิดสาขา
SLS คาดว่าจะต้องใช้เงินลงทุนประมาณ 40-60 ล้านเรนมินบี ต่อสาขา ทั้งนี้
บริษัทคาดว่าจะได้รับอัตรากำไรขั้นต้นจากยอดขายของร้านประมาณร้อยละ 12-13
ของยอดขายระดับร้านค้า